นิกเกอิปิดบวกเพียง 6.99 จุด เหตุตลาดวิตกเกาหลีเหนือยิงนิวเคลียร์
นิกเกอิปิดบวกเพียง 6.99 จุด เหตุตลาดวิตกเกาหลีเหนือยิงนิวเคลียร์
9 ก.ย. 2559

ดัชนีนิกเกอิตลาดหุ้นโตเกียวปิดขยับขึ้นเล็กน้อยในวันนี้ โดยดัชนีนิกเกอิปิดขยับขึ้น 6.99 จุด หรือ 0.04% แตะที่ 16,965.76 จุด ท่ามกลางการซื้อขายที่ผันผวน เนื่องจากปัจจัยบวกที่เกิดจากความคาดหวังที่ว่าญี่ปุ่นจะใช้มาตรการกระตุ้นเศรษฐกิจเพิ่มเติมนั้น ได้ถูกสกัดด้วยปัจจัยลบจากข่าวเกาหลีเหนือทดสอบยิงอาวุธนิวเคลียร์
ในช่วงแรกนั้นตลาดหุ้นโตเกียวเปิดตลาดดีดตัวขึ้น ก่อนที่จะร่วงลงในเวลาต่อมา หลังจากรัฐบาลญี่ปุ่นยืนยันว่า ได้เกิดแผ่นดินไหวขึ้นที่เกาหลีเหนือ ซึ่งเป็นผลมาจากการที่เกาหลีเหนือทดสอบอาวุธนิวเคลียร์
ตลาดดีดตัวขึ้นในช่วงบ่ายเพราะได้แรงหนุนจากความหวังที่ว่า ญี่ปุ่นจะใช้มาตรการกระตุ้นเศรษฐกิจเพิ่มเติม หลังจากนายฮารุฮิโกะ คุโรดะ ผู้ว่าการธนาคารกลางญี่ปุ่น (BOJ) ได้แจ้งต่อนายกรัฐมนีชินโซ อาเบะ เกี่ยวกับแผนการประเมินนโยบายผ่อนคลายการเงินของ BOJ ในสัปดาห์หน้า
อย่างไรก็ตาม ตลาดได้รับแรงกดดันตลอดทั้งวัน จากข่าวเกาหลีเหนือทดสอบอาวุธนิวเคลียร์ นอกจากนี้ ข่าวดังกล่าวยังได้ฉุดหุ้นมิตซูบิชิ เฮฟวี่ อินดัสทรีส์ ปรับตัวลง 0.5% และหุ้นอิชิกาว่า เซซากุโช ซึ่งเป็นผู้ผลิตเครื่องจักร ร่วงลง 2.8% 